Tere hommikust, head kolleegid! Alustame Riigikogu täiskogu III istungjärgu 3. töönädala teisipäevast istungit. Kas kolleegidel on soovi üle anda eelnõusid või arupärimisi? Külliki Kübarsepp, palun!
Hea juhataja! Head kolleegid! Vabaerakonna fraktsiooni liikmete nimel on mul üle anda arupärimine Urmas Kruusele võimaliku ebaseadusliku riigiabi kohta AS-ile Tartu Agro. Nimelt on Maaeluministeeriumi ja Tartu Agro vahel 3000 hektari pärast käinud üks imelik kanakitkumine juba aastast 2000. Ebaselgus on rendihinnas. Aastatel 2013–2014 oli kokku kutsutud ka uurimiskomisjon. Me soovime kindlasti Urmas Kruuselt teada, mis on selle komisjoni uurimistulemused ja kuidas kavatseb Maaeluministeerium nende järelduste järgi toimetada. Soovime teada, kuidas on tagatud aus ja avatud konkurss rendimaade jagamisel. Loomulikult tahame teada ka seda, kust tulevad hinnaerinevused ja kuidas kavatseb Maaeluministeerium nende rendilepingutega edasi toimetada. Praegu käivad läbirääkimised ja otsitakse võimalusi rendilepingute pikendamiseks 2040. aastani. Ka Euroopa Komisjonile on esitatud küsimus, kas riik annab ettevõttele ebaseaduslikku riigiabi. Aitäh!
Siret Kotka, palun!
Austatud juhataja! Head kolleegid! Keskerakonna fraktsiooni liikmete nimel esitan ma arupärimise maaeluminister Urmas Kruusele. See käsitleb Eesti seakasvatuse olukorda ja tulevikku. Nagu teada, Aafrika seakatk on laialt levinud üle Eesti. Kui võrrelda Läti ja Leeduga, siis on Maarjamaal kõige rohkem katkukolletega kaetud alasid. Enam kui 400 seakasvatajat on pidanud nüüdseks oma tegevuse lõpetama. Osa koduseakasvatajaid on lõpetanud oma tegevuse seetõttu, et katk on tunginud lautadesse, teised aga tsoonides kehtestatud müügipiirangute tõttu, mis on tekitanud väga suurt majanduslikku kahju. Eesti seakasvatuse tulevik on ebaselge ja see seab ohtu sadu töökohti maapiirkondades, kus neid on niigi vähe. Kui nii edasi läheb, siis on väga suur risk, et tulevikus ei suuda Eesti oma kodusigadega Maarjamaa inimesi enam ära toita ja nõudluse katmiseks tuleb senisest rohkem sealiha importida. Sigade Aafrika katku tõttu on hukatud juba ligi 23 000 kodusiga ning seakasvatajad on majandussurutise pärast põhikarja emiste arvu ise teadlikult kolmandiku võrra vähendanud. Seega on olukord katastroofiline. Kõige selle tõttu on meil ministrile viis küsimust. Aitäh!
Aitäh! Rohkem soovi eelnõusid ega arupärimisi üle anda ei ole. Olen Riigikogu juhatuse nimel vastu võtnud kaks arupärimist. Riigikogu juhatus menetleb neid kodu- ja töökorra seaduse kohaselt. Kohaloleku kontroll. Kohalolijaks registreeris ennast 85 Riigikogu liiget, puudub 16. Tähelepanu, kolleegid, tähelepanu! Kuna tänaseks päevakorrapunktide arutelu planeeritud ei ole, siis on istung lõppenud. Istungi lõpp kell 10.06.